ഹരിതയുടെ പേരില് നിയമസഭയില് ബഹളം സ്ത്രീകളുടെ തുല്യപദവി അംഗീകരിച്ച് മുന്നോട്ടുപോയേ തീരൂവെന്ന് മുഖ്യമന്ത്രി തിരുവനന്തപുരം: മുസ്ലിം ലീഗ് വിദ്യാര്ഥിനി വിഭാഗമായ ഹരിതയുടെ മുന് നേതാക്കള് നല്കിയ പരാതി ചോദ്യമായി വന്നതിനെതുടര്ന്ന് സഭയില് പ്രതിപക്ഷ ബഹളം. ചോദ്യോത്തരവേളയില് ഭരണപക്ഷ അംഗമായ പി.പി. ചിത്തരഞ്ജനാണ് ഹരിതയുടെ പേരെടുത്ത് പറയാതെ വിഷയം ഉന്നയിച്ചത്.മറുപടി പറയാന് മുഖ്യമന്ത്രി എഴുന്നേറ്റതോടെ പ്രതിപക്ഷനേതാവ് വി.ഡി. സതീശന് പ്രതിഷേധവുമായി എഴുന്നേറ്റു. ഒരു രാഷ്ട്രീയ പാര്ട്ടിയുടെ ആഭ്യന്തരകാര്യം സംബന്ധിച്ച ചോദ്യമാണിതെന്നും ചോദ്യോത്തരവേളയില് ഇത്തരം ദുരുദ്ദേശ്യപരമായ ചോദ്യങ്ങള് സഭയുടെ ചരിത്രത്തില് ഇതുവരെ ഉണ്ടായിട്ടില്ലെന്നും സതീശന് ചൂണ്ടിക്കാട്ടി. ഇത്തരം ചോദ്യങ്ങള് പാടില്ലെന്ന സ്പീക്കറുടെ റൂളിങ് നിലനില്ക്കെ അവ ലംഘിച്ചുകൊണ്ട് ചോദ്യോത്തരവേളയെ രാഷ്ട്രീയ ആരോപണങ്ങളാക്കി മാറ്റാനുള്ള ശ്രമത്തെ തടയണമെന്നും ചോദ്യം റദ്ദാക്കണമെന്നും സതീശന് ആവശ്യപ്പെട്ടു.എന്നാല്, പ്രതിപക്ഷ നേതാവിെന്റ ആവശ്യം തള്ളിയ സ്പീക്കര് മുഖ്യമന്ത്രിയെ മറുപടിക്ക് ക്ഷണിക്കുകയായിരുന്നു. മറുപടി പറഞ്ഞ മുഖ്യമന്ത്രി ഹരിതയുടെയോ ലീഗിെന്റയോ പേര് പരാമര്ശിച്ചില്ല. ലിംഗ സമത്വത്തിെന്റയും തുല്യനീതിയുടെയും കാര്യത്തില് സര്ക്കാറിനു മാത്രമല്ല എല്ലാ രാഷ്ട്രീയ പാര്ട്ടികള്ക്കും വലിയ പങ്കുവഹിക്കാനുണ്ടെന്ന് അദ്ദേഹം പറഞ്ഞു.സ്ത്രീസുരക്ഷയുെടയും ലിംഗസമത്വത്തിെന്റയും കാര്യത്തില് മറ്റ് സംസ്ഥാനങ്ങെളക്കാള് കേരളം ഏറെ മുന്നിലാണെങ്കിലും സംസ്ഥാനത്ത് ഇപ്പോഴും സ്ത്രീകള്ക്കെതിരായ നീക്കങ്ങളുടെ അംശങ്ങള് നിലനില്ക്കുന്നുണ്ട്. എല്ലാവരെയും ഞെട്ടിക്കുന്ന സംഭവങ്ങള് അടുത്തിടെ ഉണ്ടായി. അത്തരം സാഹചര്യങ്ങള്ക്കെതിരെ പൊതു സമീപനത്തിെന്റ തുടര്ച്ച അനിവാര്യമാണ്. സ്ത്രീകളുടെ തുല്യപദവി അംഗീകരിച്ച് മുന്നോട്ടുപോയേ തീരൂ. ഇക്കാര്യത്തില് ഒരേമനസ്സോടെ മുന്നോട്ടുപോകാമെന്നും മുഖ്യമന്ത്രി പറഞ്ഞു.ഉപചോദ്യത്തില് ഡി.കെ. മുരളി ഹരിത പ്രവര്ത്തകരുടെ വനിത കമീഷനിലെ പരാതി എന്തായി എന്ന് ചോദ്യം ഉന്നയിച്ചതോടെ പ്രതിപക്ഷനിരയില്നിന്ന് വീണ്ടും ബഹളമായി. പരാതിയുടെ ഇപ്പോഴത്തെ അവസ്ഥ പരിശോധിച്ചേ പറയാനാവൂവെന്നും മുഖ്യമന്ത്രി വ്യക്തമാക്കിയതോടെ പ്രതിപക്ഷം ശാന്തമായി. ഇതിനിടയില് പി.കെ. കുഞ്ഞാലിക്കുട്ടി സംസാരിക്കാന് എഴുന്നേറ്റെങ്കിലും സ്പീക്കര് അനുവദിച്ചില്ല.